ΓΡΑΠΤΗ ΕΡΩΤΗΣΗ E-0312/96 υποβολή: Ειρήνη Λαμπράκη (PSE) προς το (27 Φεβρουαρίου 1996)

Θέμα: Αναθεώρηση των διατάξεων του τρίτου πυλώνα κατά τη Διακυβερνητική Διάσκεψη

Στο έγγραφο του Συμβουλίου με τίτλο «Σχέδιο για την αναθεώρηση των Συνθηκών στις οποίες βασίζεται η Ευρωπαϊκή Ένωση» αναφέρεται ότι, σύμφωνα με τους στόχους που διατυπώνονται στα άρθρα Α και Β της Συνθήκης για την ΕΕ, η Διακυβερνητική Διάσκεψη θα εξετάσει τις διατάξεις των οποίων προβλέπεται η αναθεώρηση σύμφωνα με το άρθρο Ν παράγραφος 2 της Συνθήκης.

Με δεδομένο ότι οι διατάξεις σχετικά με τη συνεργασία στους τομείς της δικαιοσύνης και των εσωτερικών υποθέσεων δεν προβλέπουν την αναθεώρησή τους στα πλαίσια της Διακυβερνητικής Διάσκεψης, ερωτάται το Συμβούλιο αν, ακολουθώντας μια ευρεία ερμηνεία του άρθρου Ν παρ. 2, θα συμπεριλάβει στις προς αναθεώρηση διατάξεις και τις διατάξεις που αφορούν τον τρίτο πυλώνα;

Αυτό δεν κρίνεται αναγκαίο από το Συμβούλιο στο πλαίσιο των γενικότερων στόχων της αναθεώρησης που απαιτεί τόσο την προσαρμογή της Συνθήκης στις σημερινές και στις αυριανές απαιτήσεις όσο και την προσέγγιση της Ευρώπης στους πολίτες;

Απάντηση (13 Ιουνίου 1996)

Όπως επισημαίνει και η Αξιότιμη Κυρία Βουλευτής, καμία διάταξη της Συνθήκης Ε.Ε. δεν προβλέπει ρητά οιαδήποτε αναθεώρηση του Τίτλου VI στο πλαίσιο της Διακυβερνητικής Διάσκεψης.

Από της εκπονήσεως, όμως, της εκθέσεώς του για τη λειτουργία της Συνθήκης Ε.Ε., τον Απρίλιο του 1995, το Συμβούλιο θεωρεί σκόπιμη τη συμπλήρωση του πεδίου το οποίο ορίζει το άρθρο Ν παράγραφος 2 της Συνθήκης Ε.Ε. ((Η έκθεση εκπονήθηκε σύμφωνα με τα συμπεράσματα του Ευρωπαϊκού Συμβουλίου της Κέρκυρας, ως συμβολή στις εργασίες της Ομάδας Προβληματισμού προς προπαρασκευή της Διακυβερνητικής Διασκέψεως του 1996. )), στηριζόμενο σε ορισμένες άλλες διατάξεις, ειδικότερα δε στα συμπεράσματα του Ευρωπαϊκού Συμβουλίου της Κέρκυρας τα οποία διευκρινίζουν ότι «(η Ομάδα Προβληματισμού) θα εξετάσει και θα επεξεργαστεί ιδέες σχετικά με τις διατάξεις της Συνθήκης για την Ευρωπαϊκή Ένωση των οποίων προβλέπεται η αναθεώρηση, καθώς και άλλες τυχόν βελτιώσεις με δημοκρατικό και ανοικτό πνεύμα...».

Εξάλλου, το Ευρωπαϊκό Συμβούλιο των Καννών επεσήμανε ότι ένα από τα θέματα που θα έπρεπε να εξετασθούν κατά προτεραιότητα εν όψει της Δ.Δ., είναι και η βελτιωμένη ανταπόκριση στις ανάγκες της εποχής μας σε ό,τι αφορά τον τομέα της εσωτερικής ασφάλειας, και, γενικότερα, τους τομείς της Δικαιοσύνης και των Εσωτερικών Υποθέσεων.

Πέραν αυτών, τα συμπεράσματα του Ευρωπαϊκού Συμβουλίου της Μαδρίτης, του Δεκεμβρίου 1995, διευκρινίζουν ότι, γενικώς, η Δ.Δ. θα πρέπει να εξετάσει ποιές βελτιώσεις απαιτούνται στις Συνθήκες προκειμένου να μπορέσει η Ένωση να προσαρμοσθεί στη σημερινή πραγματικότητα και τις αυριανές απαιτήσεις, με γνώμονα τα αποτελέσματα των εργασιών της Ομάδας Προβληματισμού. Μεγάλο μέρος των εργασιών αυτών ((Περιέχονται στην έκθεση της Ομάδας Προβληματισμού που υποβλήθηκε στο Ευρωπαϊκό Συμβούλιο της Μαδρίτης. )) αφιερώθηκε στην ανάλυση των εν ισχύι διατάξεων περί συνεργασίας στους τομείς της Δικαιοσύνης και των Εσωτερικών Υποθέσεων, καθώς και των ορίων τους, με ιδιαίτερη έμφαση στην ανάγκη οικοδομήσεως μιας Ευρώπης πλέον εναρμονισμένης προς τις προσδοκίες των πολιτών.

Τέλος, το Ευρωπαϊκό Συμβούλιο του Τουρίνου κάλεσε την Δ.Δ. να οδηγηθεί στα δέοντα αποτελέσματα επί διάφορων ζητημάτων των τομέων της Δικαιοσύνης και των Εσωτερικών Υποθέσεων.